text: Masser af regn i går - nu dis og senere søndag masser af sol
  14 maj 2017 kl. 06.22
  Flere steder i Syd- og Sønderjylland blev lørdag eftermiddag og aften ramt af kraftige regnbyger. Fra Toftlund meldes om 15 mm regn på 10 minutter. Søndagen byder først på tåge og dis, inden solen vinder.
  Meteorologerne havde lørdag advaret om risiko om kraftig regn i store dele af Jylland.
  Det blev også tilfældet flere steder. I Toftlund i Sønderjylland faldt derr omkring 15 mm regn på 10 minutter, og det er nok til at klassificere nedbøren som værende af skybrudsintensitet. Samlet set er der faldet over 30 mm, og ifølge nogle af TV 2 VEJRET's seere, er der faldet helt op mod 50 mm regn i Løgumkloster.
  Søndagen byder først på tåge og dis, inden det efterhånden klarer op med nogen sol og temperaturer mellem 13 og 18 grader uden regn.
  